
I. 
Charakteristika

1. Požiarny útok je jeden zo spôsobov zdolávania požiaru hasičskou jednotkou. Ide o organizované nasadenie síl a prostriedkov v určitom smere podľa situácie na mieste zásahu. Predpokladom účinného požiarneho útoku je dostatočné množstvo síl a prostriedkov. 

2. Účinný požiarny útok musí zabezpečiť 

a) záchranu osôb, zvierat a majetku,

b) lokalizáciu a likvidáciu požiaru vrátane ochrany okolia.

3. Druhy požiarnych útokov: 

a) čelný útok - vedie sa v smere proti postupujúcemu frontu požiaru, pričom všetky sily a prostriedky sa sústredia v skupine alebo v rade podľa druhu požiaru a klinom sa postupuje k miestu najintenzívnejšieho horenia; v rade sa postupuje v prípade, ak nemožno preniknúť z dôvodu veľkej intenzity horenia k miestu najintenzívnejšieho horenia,
b) bočný útok - vedie sa vtedy, ak podmienky na mieste zásahu (stavebné podmienky, bezpečnostné podmienky a klimatické podmienky) neumožňujú  viesť čelný útok; bočný útok sa vedie spravidla z dvoch strán súčasne,
c) obchvatný útok - vedie sa spravidla po celom obvode požiaru, najmenej však z troch strán; je najúčinnejší a vyžaduje zvýšený počet síl a prostriedkov,

d) frontálny útok - vedie sa naraz všetkými silami a prostriedkami na celom fronte požiaru alebo na jeho ploche; používa sa v prípadoch, ak postupné nasadzovanie prúdov nevedie k likvidácii požiaru z dôvodu potreby zvýšenej intenzity dodávky hasiacich látok (napríklad pri požiaroch nádrží horľavých kvapalín by postupné nasadzovanie prúdov spôsobilo rozliatie, vzkypenie alebo vyvrhnutie kvapaliny z nádrže a tým aj rozšírenie požiaru).

II.
Úlohy a postup činnosti
1.   Požiarny útok sa vykonáva podľa situácie na mieste zásahu 

a) súbežne s prieskumom,

b) po vykonanom prieskume, pričom súčasne s prieskumom možno vykonávať prípravu na požiarny útok,

c) okamžite po príjazde hasičskej jednotky na miesto zásahu, ak je situácia prehľadná, alebo na rozkaz veliteľa zásahu. 

4. Pri požiarnom útoku zaujmú hasiči s útočnými prúdmi určené stanovištia najkratšou a najbezpečnejšou cestou, pričom využívajú zásahové cesty. Ak sú zásahové cesty nepriechodné, treba posúdiť nutnosť odstránenia prekážok, rozobratia konštrukcií alebo viesť požiarny útok inými cestami s použitím výškovej techniky, napríklad oknami.

5. Mobilná výšková technika a vecné prostriedky na postup hasičskej jednotky do výšok (rebríky) musia byť zostavené tak, aby nedošlo 

a) k odrezaniu zasahujúcich hasičov alebo inému ohrozeniu požiarom (tepelným žiarením, nelineárnymi formami šírenia požiaru – flashover, backdraft),
b) k ohrozeniu alebo ku zraneniu hasičov popálením, výbuchom a zrútením konštrukcií (ochrana vodnou clonou, dostatočný odstup).

6. Výškovú techniku a technické prostriedky na výstup do výšok možno premiestniť na nové stanovište až po zostúpení hasičov, ktorí po tejto technike vystúpili, alebo vtedy, ak boli informovaní o jej premiestnení a súčasne im boli určené iné cesty na návrat.
III.

Očakávané zvláštnosti

        Pri požiarnom útoku treba počítať s týmito komplikáciami: 

a) nepresné určenie rozsahu požiaru,

b) nedostatok síl a prostriedkov alebo ich nesprávny odhad,

c) obťažné určenie ciest a smeru šírenia požiaru,

d) skryté nebezpečenstvo na mieste zásahu,

e) náhla zmena meteorologickej situácie,

f) uskladnený horľavý materiál, horľavé kvapaliny alebo inak nebezpečný materiál, 

g) nevhodné stavebné úpravy a technické úpravy, napríklad nevhodný stav požiarnych deliacich konštrukcií,

h) obmedzené alebo nezjazdné prístupové komunikácie na miesto zásahu,

i) náhla zmena zjazdnosti prístupových komunikácií,

j) nedostatočné podmienky na hasenie požiaru a záchranné práce,

k) neočakávané správanie sa osôb a zvierat. 

